மாலைமாற்று = மாலை + மாற்று திருமண மாலைமாற்றில், மணமக்கள் தத்தம் தாய்மாமன்மார் தோளிலேறிக் கொண்டு கழுத்திலணிந்த மாலைகளை மாற்றிக்கொள்வதுண்டு palindrome-ஆக எழுதப்படும் பாடல்களுக்கு மாலைமாற்று எனப் பெயர். அதையே தமிழில் palindrome என்பதற்கு இணையாகச் சொல்லலாம். இதற்கு இருவழியொக்கும் சொற்கள் என்று சிலர் சொல்லுகின்றனர். ஆனால் மாலைமாற்று என்றே முன்னர் தமிழில் வழங்கப்பட்டு இருக்கின்றது. மாலைமாற்று செய்யுள் என்பதன் இலக்கணமாக “ஒரு செய்யுள் முதல், ஈறு உரைக்கினும், அஃதாய் வருவதை மாலை மாற்றென மொழி” என்று சொல்லுவார்கள்.  திருஞானசம்பந்தரின் மாலைமாற்றுப் பதிகம் மிகவும் புகழ் பெற்றது. தமிழில் னகரத்தில் சொற்கள் ஆரம்பிக்காது என்பதாலும் நகரத்தில் முடியாது என்பதாலும் நகர, னகர, ணகரங்களை ஒன்றாகக் கருதுவது வழக்கம். (பாலிண்ட்ரோம் – கடிதங்கள், இலவசக்கொத்தனார்) முதலிலிருந்து முடிவு வரையிலும், முடிவிலிருந்து முதல் வரையிலும் எப்படி மாற்றிப் பார்த்தாலும், ஒரே தன்மையில் இருக்கும் செய்யுள் அல்லது சொல். (ஏகபாதமும் மாலைமாற்றும்! தினமணி, 27 மார்ச் 2011) மாலைமாற்று மாலையின் நுனியை மாற்றிப் பிடிப்பதுபோல அமைந்திருக்கும். அதாவது, ஒரு பாடலின் முதல் வரியைத் தொடக்கத்திலிருந்து இறுதிவரை படித்துக்கொண்டே வந்து, பின்பு அதையே இறுதியிலிருந்து தொடக்கம் வரை மாற்றிப் படித்துவந்தால், அந்த அமைப்பு இரண்டாவது வரியில் இருப்பதைக் காணலாம். இதுவும் சித்திரக்கவி வகையைச் சேர்ந்தது. இவ்வாறு ஒரு மாலையின் நுனியும் இறுதியும் மாறி மாறி அமைந்திருப்பதால், இது "மாலைமாற்றுப் பதிகம்' எனப் பெயர் பெற்றது. (ஏகபாதமும் மாலைமாற்றும்! தினமணி, 27 மார்ச் 2011)  ஆக,ஒரு செய்யுளை இடமிருந்து வலமாக, முதலிலிருந்துப் படித்தாலும் அல்லது செய்யுளின் இறுதியிலிருந்து, வலதுப்புறத்தில் இருந்து  இடதுப்பக்கமாகப் படித்தாலும் செய்யுளின் சொற்களோ, பொருளோ மாறாமல் அமையும் பா வகைகள் மாலைமாற்று எனப்படும்...தமிழில் சித்திரக்கவி என்னும் பகுப்பைச்சேர்ந்த இத்தகைய பாக்களைப்பற்றி தண்டியலங்காரம் என்னும் தமிழிலக்கண நூலில் கூறப்பட்டிருக்கிறது...நுட்பமான பல விடயங்கள் அடங்கிய இந்த நூலை 12ஆம் நூற்றாண்டைச்சேர்ந்த 'தண்டி'  எனும் புலவர் ஆக்கியுள்ளார்...இவர்  கம்பனின் மகனான அம்பிகாபதியின் புதல்வர் எனக் கருதப்படுகிறார்...பாடுபவரின் மொழிப்புலமை மற்றும் மொழியின் செழுமையை மற்றவர்களுக்கு வெளிப்படுத்தும் செய்யுள்நடையே மாலைமாற்று என்பதாகும்...